Thor Thommesen (1797–1862)

**Thor Thommesen** (født 6. februar 1797 i Stange, død 30. november 1862 i Arendal) var en norsk forretningsmagnat og direktør i Arendal.

## Utdannelse
Thommesen ble født på Musli gård i Stange av foreldre kvartermester og gårdbruker Thomas Thorsen fra vestre Dælin og hustru Ales Chrisophersdatter som var datter på Musli, som de forpaktet. Han ble konfirmert som 12-åring 1. oktober 1809 i Ottestad kirke. 25. august 1815 fikk han utflytningsattest av prost Lekanger, og reiste til Arendal for å arbeide i kramboden til kjøpmann og skipsreder Christopher Fürst på Tyholmen. Etter ett prøveår ble det underskrevet 16. juni 1816 en kontrakt som ga Thommesen rett til seks års opplæring som kramboddreng, og deretter bli i tre års tjeneste som krambodkarl. I perioden ble Thommesen mer eller mindre tatt opp som medlem av Fürst-familien, som kun hadde en hjemmeværende sønn i den tiden.

Thommesen tok merkantil utdannelse med handelseksamen 9. november 1822, og 27. juni 1825 reiste han til Newcastle England med opphold der som avslutning på utdannelsen. Han la seg opp penger ved kommisjonsalg, og 14. juni 1823 kjøpte han seg fri fra militærtjeneste ved å la en annen stille i hans sted, og i 1829 gjorde han det samme for broren Ole Thommesen (1810–1877).

## Arbeid
Thommesen ervervet seg borgerskap i Arendal 23. mai 1832 for å drive handel og næring. I 1846 var han nummer syv i rekken av byens kjøpmenn inntektsmessig med en inntekt på 3&nbsp;200 spesidaler, i 1858 hadde han 10&nbsp;000 spesidaler i inntekt. Formuen ved hans død i 1862 utgjorde rundt 100&nbsp;000 spesidaler. Han skapte Handelshuset Thommesen - Smith, som har gått videre igjennom generasjoner, og fremdeles eksisterer og drives idag.

## Ekteskap, barn og bolig

Våren 1830 forlovet han seg med skipsreder- og kjøpmannsdatter jomfru Hanne Marie Dorothee Aalholm (1809–1876), datter av skipsreder og skipper Jens Aalholm (1765-1813 Skagerrak, forlis) og Malene Schmidt Borelly. 18. mars 1831 kjøpte Thommesen Bendiksklev 53 for 2&nbsp;000 spesidaler, og etter kongelig bevilgning ble Thommesen hjemmeviet i Arendal 16. mars 1832 til 22 år gamle Hanne Aalholm.  15. juli 1854 kjøpte han Kirkegaten 5 (dengang 199 – senere kalt for «Thommesengården») på Friholmen for 6&nbsp;700 spesidaler av kjøpmann Riisehaven. Bygningen som sto der tidligere var gått med i bybrannen i 1840, og var ikke fullt restaurert ved overtakelsen.

Det tok derfor tid før paret kunne flytte inn, og det skjedde 23. november 1855. Innboet ble kjøpt inn fra blant annet Hamburg, Paris og London. Huset brant også i den store bybrannen 12. juli 1868. Mens oppbyggingen pågikk bodde Hanne Thommesen på Frednes som var landstedet til svigersønnen Julius Smith. (Thor var nå død). Hun kjøpte nabobygningen til Thommesengården og slo disse sammen til byens største forretningsgård og privatbolig. Gården var ferdig oppbygget igjen i 1872. Det ble reist på regning til firmaet, og det ble forært til sønnen 16. november 1875, etter hennes død.

Thommesen-paret fikk tre barn, Alice, som giftet seg med Julius M. Smith som ble hans kompanjong, Otta, som giftet seg med borgermesteren i Halmstad, og Jens Thomas, som var juniorsjef og overtok familieselskapene etter hans mors død.

## Interesser og verv
Thommesen var blant annet registrert som jeger ved borgersesjonen i 1831. Han var rodemester, og med i handelskomiteen, hvor han underviste gratis. Han var nestkommanderende i brannvesenets redningskorps, med i Arendal Fugleskydingsselskap, lignings og overligningskommisjonen og Arendal bystyre. Han var med og stiftet Arendal Søforsikringselskab, og satt i representantskapet der. Han trivdes også med å reise, og var blant annet i London, Hamburg, København og Paris.

## Død
27. november 1862 fikk han påvist astma av legen, etter et sterke smerter i brystet. Tre dager senere fikk han et nytt anfall og døde av hjertelammelse i sitt hjem klokken 11.15. Han ble begravet 6. desember samme år på Arendal kirkegård. Prost Even Meldal Schelderup Cormontan (1798–1893) tok seg av det formelle ved begravelsen, og organist Thoschlag spilte orgel. Det var bevertning med sukkerbrød og vin.

## Legater
Etter ekteparet ble det opprettet to legater:
**Thor Thommesen og Hustrues Stiftelse for gamle sømænd og deres Efterladte* (stiftet av Thommesens bror Ole)
**Grosserer Thor Thommesen og Hustru Hanne, født Aalholms Legat for Studerende fra Arendal* (stiftet av svigersønnen Borgermester Stockenbergs)

## Kilder
*Aalholm, Olav Anton & Vevstad, Andreas: *Handelshuset Thommesen-Smith, Rygene Træmassefabrikker*, 1983
*Hedemark Slektshistorielag – Stange bygdebok-del 2